ศก.2ยักษ์เอเชียดิ่งเหว
จีน/อินเดียกอดคอฟุบ-ความหวังนำโลกฟื้นตัวเลือนราง
12 พ.ค. 2555

จีน/อินเดียกอดคอฟุบ-ความหวังนำโลกฟื้นตัวเลือนราง
ผลผลิตภาคอุตสาหกรรมของจีนโตต่ำสุดในรอบเกือบ 3 ปี อินเดียหดตัวครั้งแรก หวั่นเอเชียเจอผลกระทบแรงเกินคาด
เอพี รายงานเมื่อวันที่ 11 พ.ค. ว่า 2 ประเทศเขตเศรษฐกิจขนาดใหญ่ในฝั่งเอเชีย ได้รายงานดัชนีทางเศรษฐกิจล่าสุดที่บ่งชี้ถึงสัญญาณลบอย่างรุนแรงในภูมิภาค โดยดัชนีผลผลิตภาคอุตสาหกรรมเดือน เม.ย.ของจีนนั้น ขยายตัวได้ต่ำสุดในรอบเกือบ 3 ปี อยู่ที่ 9.3% ขณะที่ผลผลิตภาคอุตสาหกรรมในเดือน มี.ค.ของอินเดีย ก็หดตัวลงเป็นครั้งแรกในรอบ 5 เดือน ทำให้ความหวังที่จะเห็นเอเชียเป็นผู้นำการฟื้นตัวทางเศรษฐกิจโลกอีกครั้งยิ่งเลือนรางลง
รายงานระบุว่า ดัชนีผลผลิตภาคอุตสาหกรรมของจีนโตได้เพียง 9.3% หรือขยายตัวได้ต่ำสุดนับตั้งแต่เดือน พ.ค. 2552 โดยต่ำกว่าที่คาดการณ์กันไว้ที่ 12.2% และยังน้อยกว่ามากเมื่อเทียบกับเดือนก่อนหน้าซึ่งอยู่ที่ 11.9% 
ขณะที่ก่อนหน้านี้เพียงหนึ่งวัน จีนก็เพิ่งเปิดเผยตัวเลขการค้าเดือน เม.ย. ซึ่งมีการนำเข้าเพิ่มขึ้นเพียง 0.3% ส่งผลให้ตัวเลขการค้าของจีนเกินดุลสูงสุดทุบสถิติใหม่ที่ 1.842 หมื่นล้านเหรียญสหรัฐ 
“เศรษฐกิจจีนอ่อนแอกว่าที่คาดไว้ เห็นได้จากดัชนีผลผลิตภาคอุตสาหกรรมที่โตในระดับเลขหลักเดียวเป็นครั้งแรก นับตั้งแต่เกิดวิกฤตการณ์ทางการเงินโลกขึ้น” เหรินเสียนฟาง นักเศรษฐศาสตร์จากบริษัท ไอเอชเอส โกลบอล อินไซต์ กล่าวกับเอพี 
ขณะเดียวกันการลงทุนในสินทรัพย์ถาวรในเขตเมืองของจีนตลอด 4 เดือนแรกของปีนี้ ก็ขยายตัวได้ลดลงเมื่อเทียบกับช่วงเดียวกันของปีที่แล้ว มาอยู่ที่ 20.2% โดยดัชนีดังกล่าวถือเป็นตัวสะท้อนการลงทุนในภาคโครงสร้างพื้นฐานของรัฐบาลจีน 
ทางด้านรัฐบาลอินเดียนั้น ดัชนีผลผลิตภาคอุตสาหกรรมเดือน มี.ค. ได้หดตัวลงเป็นครั้งแรกในรอบ 5 เดือน ลงมาอยู่ที่ 3.5% ซึ่งสวนทางกับที่มีการคาดการณ์ไว้ก่อนหน้านี้ว่าจะโตได้ 1.5% และยังสวนทางอย่างสิ้นเชิงเมื่อเทียบกับตัวเลขในเดือน ก.พ. ก่อนหน้าที่โตได้ถึง 4.1% แม้ว่าตัวเลขดังกล่าวจะลดลงกว่าครึ่งเมื่อเทียบกับเดือนเดียวกันของปี 2554 ก็ตาม
วันเดียวกันคณะกรรมาธิการยุโรปได้เปิดเผยการคาดการณ์ทางเศรษฐกิจล่าสุดของ 17 ประเทศในกลุ่มยูโรโซน ว่า ยูโรโซนจะเผชิญกับการหดตัวทางเศรษฐกิจอย่างแน่นอนในปีนี้ โดยคาดว่าจะหดตัวลง 0.3% ในปี 2555 ท่ามกลางอัตราการว่างงานที่พุ่งสูงถึง 11% ระหว่างปี 2555–2556 ซึ่งนับเป็นแนวโน้มด้านลบ หลังจากที่รายงานก่อนหน้าเมื่อปลายปีที่แล้ว มีการคาดการณ์ว่าเศรษฐกิจยูโรโซนปีนี้จะขยายตัวได้ 0.5% 
อย่างไรก็ตาม คาดว่าเศรษฐกิจใน 17 ประเทศยูโรโซนจะกลับมาขยายตัวในแดนบวกได้เล็กน้อยในปีหน้า โดยคาดว่าจีดีพีจะเติบโตได้ 1% ในปี 2556